Ερρίκος Χάουαρντ (ιερέας)

Ο Ερρίκος Εδουάρδος Ιωάννης Χάουαρντ, αγγλ.: Henry Edward John Howard (14 Δεκεμβρίου 1795 – 8 Οκτωβρίου 1868) ήταν Άγγλος Αγγλικανός κληρικός, κοσμήτορας του Λίτσφιλντ.  

 Πρώιμη ζωή και εκπαίδευση 
Ο Χάουαρντ γεννήθηκε στο Κάστρο Χάουαρντ του Γιόρκσιρ το 1795, ως 4ος γιος και μικρότερο παιδί του πολιτικού Φρειδερίκου Χάουαρντ 5ου κόμη του Κάρλαϊλ, και της συζύγου του, λαίδης Μαργαρίτας Κάρολαϊν Λέβεσον-Γκάουερ, κόρης του 1ου μαρκησίου του Στάφορντ. Ο μεγαλύτερος αδελφός του, Γεώργιος, διαδέχθηκε τον πατέρα τους ως 6ος κόμης του Κάρλαϊλ το 1825, ο 2ος μεγαλύτερος αδελφός του, ταγματάρχης Φρειδερίκος Χάουαρντ, σκοτώθηκε στη μάχη του Βατερλώ και ο 3ος αδελφός του, Γουλιέλμος Χάουαρντ, ήταν Συντηρητικός βουλευτής. Είχε έξι αδελφές, συμπεριλαμβανομένης της Ελισάβετ δούκισσας του Ράτλαντ. Στάλθηκε στο Κολέγιο Ήτον το 1805, ακολουθούμενο από το Κολέγιο Κράιστ Τσερτς της Οξφόρδης, από όπου απέκτησε πτυχίο (BA) (1818), μεταπτυχιακό (MA) (1822), πτυχίο Θεολογίας (BD) (1834), και διδακτορικό Θεολογίας (DD) (1838). 

 Σταδιοδρομία 
Το 1820 χειροτονήθηκε διάκονος και ιερέας, και το 1822 διορίστηκε βοηθός του Καθεδρικού Ναού της Υόρκης, με προσαρτημένη τη θέση προβενδάριου του Χολμ. Έγινε κοσμήτορας του Λίτσφιλντ, και πρύτανης του Τάτενχιλ στο Στάφορντσιρ (προνομιούχος αξίας 1.524 λιρών ετησίως με κατοικία) στις 27 Νοεμβρίου 1833, και τον επόμενο χρόνο απέκτησε επίσης την πρυτανεία του Ντόνινγκτον στο Σρόπσιρ, αξίας 1.000 λιρών ετησίως (ισοδύναμο με 121.000 £ το 2023). Από το 1822 έως το 1833, διατήρησε την κατοικία του στο Σλίνγκσμπυ και στο Σάτον-ον-δε-Φόρεστ του Γιόρκσιρ. Ήταν ένας έμπειρος λόγιος και εύγλωττος ιεροκήρυκας. Έλαβε εξέχοντα ρόλο, και συνέβαλε σημαντικά στην αποκατάσταση του Καθεδρικού Ναού του Λίτσφιλντ. Η ίδρυση της Επισκοπικής Σχολής Εκπαίδευσης του Λίτσφιλντ, η οποία αργότερα ενώθηκε με αυτήν του Σόλτλεϋ, καθώς και του Θεολογικού Κολεγίου του Λίτσφιλντ, οφείλονταν σε μεγάλο βαθμό στις προσπάθειές του.

 Οικογένεια 
Ο Χάουαρντ νυμφεύτηκε, στις 13 Ιουλίου 1824, την Ερριέττα Ελισάβετ, 6η κόρη του Ίκαμποντ Ράιτ από το Μάπερλυ Χολ του Νότιγχαμσιρ, με την οποία απέκτησε πέντε γιους και πέντε κόρες:  

 Ιουλία Μαρία (25 Μαΐου 1825 – 27 Μαΐου 1914), παντρεύτηκε το 1860 τον αιδεσιμότατο Ιάκωβο Πέτρο Κινγκ Σάλτερ.
 Γεώργιος (20 Ιουνίου 1826 – 7 Απριλίου 1917), Βιβλιοθηκονόμος της Βουλής των Κοινοτήτων.
 λοχαγός Ιωάννης Ερρίκος (30 Νοεμβρίου 1827 – 31 Ιουλίου 1925) του Βασιλικού Ναυτικού.
 Σάρλοτ Ερριέτα (3 Ιουνίου 1829 – 3 Οκτωβρίου 1896), παντρεύτηκε το 1853 τον αιδεσιμότατο Άρτσιμπαλντ Γεώργιο Κάμπελ, γιο του 1ου κόμη Κάουντορ.
 Αίμιλυ Τζορτζιάνα (8 Ιουλίου 1830 – 12 Μαρτίου 1922).
 αντιναύαρχος Εδουάρδος Ερρίκος (7 Ιουνίου 1832 – 18 Ιανουαρίου 1890).
 λοχαγός Κάρολος Ιωάννης Ερρίκος (28 Σεπτεμβρίου 1834 – 24 Ιουλίου 1907) του 71ου Συντάγματος Πεζικού.
 Κάρολαϊν Οκτάβια (20 Μαρτίου 1839 – 30 Ιουλίου 1922), παντρεύτηκε τον Κάρολο Φίλιππο Γουίλμπραχαμ, γιο του Ραντλ Γουίλμπραχαμ από το Ρόουντ Χολ του Τσέσιρ.
 Ελισάβετ Ερριέτα (4 Νοεμβρίου 1842 – 4 Μαρτίου 1915), παντρεύτηκε τον αιδεσιμότατο Νάιτζελ Μάνταν.
 αιδεσιμότατος Ερρίκος Φρειδερίκος (9 Νοεμβρίου 1844 – 6 Απριλίου 1938).

Απεβίωσε, μετά από πολλά χρόνια σωματικής ασθένειας, στο Ντόνινγκτον Ρέκτορυ, στις 8 Οκτωβρίου 1868.

 Έργα του 
 Μεταφράσεις από τον Κλαυδιανό, 1823.
 Ιστορία των Γραφών σε Οικείες Διαλέξεις. Η Παλαιά Διαθήκη, 1840, Τόμος II της Βιβλιοθήκης του Άγγλου.
 Ιστορία των Γραφών. Η Καινή Διαθήκη, 1840, Τόμος 14ος της Αγγλικής Βιβλιοθήκης.
 Η αρπαγή της Προσερπίνας. Ο Φοίνικας και ο Νείλος, του Κλαυδιανού, μεταφρασμένο το 1854. 
 Τα Βιβλία της Γένεσης σύμφωνα με τη Μετάφραση των Εβδομήκοντα, μεταφρασμένα, με σημειώσεις, 1855.
 Τα Βιβλία της Εξόδου και του Λευιτικού σύμφωνα με τη Μετάφραση των Εβδομήκοντα, μεταφρασμένα με σημειώσεις, 1857.
 Τα Βιβλία των Αριθμών και του Δευτερονομίου σύμφωνα με τη Μετάφραση των Εβδομήκοντα, μεταφρασμένα, με σημειώσεις, 1857.

 Παραπομπές 

Βιβλιογραφία
 "Howard, Henry Edward John" . Dictionary of National Biography. London: Smith, Elder & Co. 1885–1900.

Κατηγορία:Οικογένεια Χάουαρντ (αγγλική αριστοκρατία)